Kela harmitteli aiemmin tänä syksynä sitä, että ihmiset eivät käytä heidän saamenkielisiä palveluitaan. Tämän vuoksi Pirita Näkkäläjärvi päätti käyttää äidinkieltään asioidessaan Kelan kanssa, mutta se ei ollutkaan niin helppoa.

Yle Sápmin edellinen päälikkö Pirita Näkkäläjärvi luki noin kuukausi sitten uutisen siitä, että Kelan mukaan saamenkielisille palveluille ei ole kysyntää. Kela on Suomen kielilain mukaan velvoitettu tarjoamaan saamenkielisiä palveluita.

Näkkäläjärvellä olikin asioita toimitettavana, joten hän päätti hoitaa asiat äidinkielellään, pohjoissaameksi. Hänen mielestään Kelan nettipalvelu on ollut hyvä.

– Olen ennenkin käyttänyt heidän nettipalveluaan, joka on todella hyvä, kaikki kirjeet ovat yhdessä paikassa, ja on helppo katsoa miten se homma meni viimeksi, ja tarkistaa kaikki yksityiskohdat, kertoo Pirita Näkkäläjärvi.

Palveluiden käyttö ei saameksi onnistunutkaan. Kelan nettipalvelussa ei esimerkiksi toimi saamen kielten merkistö.

– Kun kokeilin käyttää heidän nettipalveluaan, niin palvelu ilmoitti, että saamenkieliset kirjaimet ovat kiellettyjä. Olin kirjoittanut pitkän viestin sinne, ja selittänyt, mitä he itse olivat kysyneet kun lähettivät minulle kirjeen, jossa kysyivät, että voitko vielä vähän selittää ja antaa lisätietoja.

Näkkäläjärvi yritti Kelan kehotuksesta käyttää saamea kun asioi laitoksen kanssa, mutta se ei onnistunutkaan niin helposti. Pirita Näkkäläjärvi on aiemmin toiminut Yle Sápmin päällikkönä. Yle

– Tein sen sitten saameksi nettipalveluun, mutta kun painoin "lähetä", niin tuli isoilla punaisilla kirjaimilla, että olet käyttänyt kirjaimia tai fonttia, jotka ovat kiellettyjä.

Tämä tuntui Pirita Näkkäläjärven mielestä omituiselta.

– Se oli kyllä aika erikoinen kokemus, koska juuri kun oltiin moitittu, että ihmiset eivät käytä saamenkielisiä palveluita, ja sitten kun niitä yrittää käyttää, niin se ei olekaan mahdollista, ihmettelee Näkkäläjärvi.

Kela vastasi Twitterin kautta saameksi

Pirita Näkkäläjärvi otti tapauksen vuoksi yhteyttä Kelaan muun muuassa Twitterin kautta ja hän saikin Twitterissä vastauksen.

– Itse asiassa Kela vastasi minulle Twitterissä saameksi. Vastaajalla ei ollut saamenkielen fontteja, joten ehkä Kela ei tiedä, kun ei käytä niitä. En muista twiitin sisältöä tarkkaan, mutta se ei tietenkään koskenut kirjeeni sisältöä, koska ei sitä voi käsitellä julkisesti Twitterissä.

– Huomasin palautetta näistä saamenkielisistä kirjaimista kirjoittaessani, että siellähän voi lähettää myös liitteitä. Tein sitten niin, että kirjoitin oman vastaukseni pdf-liitteenä ja lähetin sen Kelaan, kertoo Näkkäläjärvi.

Pyysivät kääntämään kirjeen suomeksi tai ruotsiksi

Kelan saamenkielisistä Twitter-vastauksista huolimatta Kela ei kuitenkaan kyennyt käsittelemään Näkkäläjärven saamenkielistä kirjettä.

– Kelalta tuli vastaus, että valitettavasti heillä ei ole käytössä saamenkielistä ihmistä, että voisitko itse kääntää omat liitteesi suomeksi tai ruotsiksi. He antoivat kaksi viikkoa aikaa kääntämiselle.

Pirita Näkkäläjärvi on vastannut Kelalle, ja muistuttanut heitä, että heillähän on saamenkielinen ihminen, kun kerran hän oli saanut Twitterissa saamenkielisen vastauksen.

– Sanoin, että teillähän on ihminen, joka vastasi minulle selvällä saamen kielellä Twitterissä, että eikö hän voisi lukea kirjettäni niin, että te voisitte sitten vastata minulle.

Kela edelleen haluaisi, että Näkkäläjärvi kääntäisi kirjeensä suomeksi, koska se olisi heille helpointa. Priváhtta

Kela vastasi hänen palautteeseen lokakuun 4. päivä, viime keskiviikkona. He vaativat Näkkäläjärveä yhä kääntämään kirjeen suomeksi tai ruotsiksi, sillä se olisi helpompi Kelalle käsitellä asia. Heillä ei myöskään ole varmaa tietoa siitä, kuka heidän työntekijöistään oli vastannut Twitterissä saameksi.

– Aion kirjoittaa Kelalle uudestaan ja neuvotella, että miten voisin hoitaa asiani saameksi. Voin lukea heidän vastauksiaan suomeksi tai jopa englanniksi, niiden ei tarvise olla saameksi. Kunhan vain itse voisin kirjoittaa nettipalvelussa saameksi, sanoo Näkkäläjärvi.

"Yksittäistapaus" – Kela pyrkii parantamaan tiedottamista

Kelan Pohjois-Lapin palvelyryhmän päällikkö Outi Törmänen on pahoillaan asiasta, ja hän myöntää, että kyseiseen tapaukseen liittyvät käännöspyynnöt olivat virheellisiä. Kela onkin lisännyt sisäistä tiedotusta saamenkielisistä palveluistaan.

– Kyllä tässä on paikallaan Kelan sisäisen tiedottamisen tehostaminen ja saamenkielisen palveluiden nostaminen näkyvämmäksi sisäiseen intraan. Näin olemmekin jo tehneet, ja saamenkielisistä palvelu- ja ratkaisutyöstä on ollut Kelan intrassa pääuutinen 4.10. eli tartuimme heti asiaan. Uusille toimihenkilöille tämä on hyvä nostaa jo alkumetreillä perehdytyssuunnitelmaan, näin asiasta oltaisiin tietoisia heti, ja osataan etsiä tarpeentullen ohjeet ja toimintamallit käyttöön, kertoo Törmänen.

Outi Törmäsen mukaan tämä on yksittäistapaus. Anneli Lappalainen / Yle Sápmi

– Kaikista toimenpiteistä huolimatta aina ei voi olla varma, että kaikki tietävät heti kaikki heille kuuluvat asiat. Kyseinen tapaus ja siihen liittyneet virheelliset käännöstyöpyynnöt ovat erittäin valitettava asia, mutta tietojeni mukaan myös yksittäistapaus.

Törmäsen mukaan Kelalla on resursseja tarpeeksi tämän hetkiseen tarpeeseen ja Kela on valmis resursoimaan lisää tarpeen tullen.

– Sinällään palveluiden tarjonta ei ole vaikeaa, koska prosessit ja toimintamallit on luotu ja kaikkien käytössä. Ne toimivat näillä resursseilla ja tähän tarpeeseen. Tarpeen tullen resursoidaan lisää, tällä hetkellä Inarin toimistoon haetaan saamenkielistä palveluneuvojaa.

Saamelaiskäräjillä ja Kelalla on yhteistyösopimus jonka tavoitteena ja tarkoituksena on kehittää saamelaisten kielellisiä oikeuksia. Kelan saamenkielisten asioiden hoitaminen on keskitetty Inarin Kelaan.

– Kelassa on jo saamenkielisiä työntekijöitä, joille on vastuutettu käytännön työ prosessien mukaisesti. Kelalla ja saamelaiskäräjillä on yhteisyösopimus ja sen puitteissa kokoonnutaan säännöllisesti. Tavoitteena ja tarkoituksen on yhteistyöllä kehittää toimintaa siten, että saamelaisten kielelliset oikeudet ja kielilain velvoitteet täyttyvät, sanoo Törmänen.